Lok Sabha Election 2019: कांग्रेस ने जारी की छठवीं सूची, इन सीटों पर घोषित किये प्रत्याशी  
कांग्रेस ने जारी की उम्मीदवारों की छठवीं सूची
महाराष्ट्र के 7 और केरल के दो उम्मीदवारों के नाम घोषित 
कांग्रेस ने अबतक किया 146 उम्मीदवारों के नाम का एलान
कांग्रेस ने लोकसभा चुनावों (Lok Sabha Chunav 2019) के लिए अपनी छठी सूची (Congress List) जारी कर दी है. इसमें महाराष्ट्र के 7 और केरल के दो उम्मीदवारों के नाम हैं. महाराष्ट्र के यवतमाल वाशिम सीट से महाराष्ट्र कांग्रेस से पूर्व अध्यक्ष माणिकराव ठाकरे और मुंबई साउथ सेंट्रल से एकनाथ गायकवाड उम्मीदवार होंगे. अलापुज़ा से कांग्रेस महासचिव केसी वेणुगोपाल की जगह शनिमोल उस्मान को टिकट दिया गया कांग्रेस ने अब तक अपने 146 उम्मीदवारों के नाम का एलान कर दिया है. आपको बता दें कि दो दिन पहले ही कांग्रेस ने उम्मीदवारों की पांचवीं सूची जारी की थी. जिसमें उत्तर प्रदेश, आंध्र प्रदेश, ओडिशा, तेलंगाना, पश्चिम बंगाल और लक्षद्वीप की 56 सीटों पर उम्मीदवारों के नाम शामिल थे.
#Congress releases its sixth list of nine candidates for the #LokSabhaElections.#PollsWithAIRpic.twitter.com/zkfIxYEMNH
पार्टी महासचिव मुकुल वासनिक की ओर से जारी बयान के मुताबिक पांचवीं लिस्ट में उत्तर प्रदेश की तीन, आंध्र प्रदेश की 22, असम की पांच, ओडिशा की छह, तेलंगाना की आठ, पश्चिम बंगाल की 11 और लक्षद्वीप की एक लोकसभा सीट (Lok Sabha Election 2019) पर उम्मीदवार घोषित किये गए थे. उत्तर प्रदेश में गाजियाबाद से डॉली शर्मा, बुलन्दशहर से बंशीलाल पहाड़िया और मेरठ से हरेंद्र अग्रवाल को टिकट दिया गया है. आपको बता दें कि मेरठ से पहले ओमप्रकाश शर्मा को उम्मीदवार बनाया गया था, जिसे अब बदल दिया गया है. वहीं, पश्चिम बंगाल में जांगीपुर से पूर्व राष्ट्रपति प्रणब मुखर्जी के पुत्र अभिजीत मुखर्जी, बहरामपुर से अधीर रंजन चौधरी और रायगंज से दीपा दास मुंशी को उम्मीदवार बनाया गया है. इससे पहले कांग्रेस उत्तर प्रदेश एवं कुछ अन्य राज्यों के लिए चार बार में कुल 81 उम्मीदवारों की घोषणा कर चुकी है जिनमें सोनिया गांधी और राहुल गांधी के नाम भी शामिल हैं.